นายกรัฐมนตรี สั่งการทุกจังหวัดเพิ่มเตียงและปรับโรงพยาบาลรักษาโควิด-19 ให้รองรับผู้ป่วยได้มากขึ้น
นายอนุชา บูรพชัยศรี โฆษกประจำสำนักนายกรัฐมนตรี กล่าวถึงข้อกังวลที่ผู้ป่วยโควิด-19 เพิ่มขึ้นอาจส่งผลกระทบให้เตียงรักษาพยาบาลไม่เพียงพอว่า นายกรัฐมนตรีได้มีข้อสั่งการในที่ประชุมคณะรัฐมนตรีว่า หากเป็นไปได้ขอให้แต่ละจังหวัดเพิ่มเติมเตียงและให้ปรับโรงพยาบาลสนาม ให้สามารถรองรับผู้ป่วยได้มากขึ้น ทั้งนี้นายกรัฐมนตรีได้กำชับหน่วยงานต่างๆ ว่าหากมีความจำเป็นต้องเพิ่มอุปกรณ์ทางการแพทย์ให้เร่งแจ้งความประสงค์มายังรัฐบาล ส่วนจะมีการทบทวนการเปิดภาคเรียนหรือไม่หลังพบการแพร่ระบาดที่โรงเรียนหลายแห่งในต่างจังหวัด นายอนุชา กล่าวว่านายกรัฐมนตรีเคยให้นโยบายว่า เมื่อมีการเปิดภาคเรียนและพบปัญหาก็ต้องปิดชั่วคราวและประเมินสถานการณ์ในแต่ละแห่งอีกครั้ง แต่หากสถานที่ใดไม่มีปัญหาก็ให้ดำเนินการต่อไปนายอนุชา ยังกล่าวถึงกรณีที่กระทรวงมหาดไทย มีหนังสือแจ้งจัดหาวัคซีนให้บริษัทเอกชนแห่งหนึ่งว่า ทางกระทรวงมหาดไทยได้ชี้แจงแล้วและข้อปฏิบัติกำหนดว่าองค์กรทั้งภาครัฐและเอกชนที่ประสงค์จะขอรับวัคซีนโควิด-19 ให้กับบุคลากร สามารถแจ้งไปยังคณะกรรมการโรคติดต่อจังหวัด หรือหากเป็นองค์กรขนาดใหญ่ สามารถทำหนังสือขอไปยังอธิบดีกรมควบคุมโรคได้สำหรับเรื่องงบประมาณเกี่ยวกับด้านสาธารณสุข หากประชาชนพบสงสัยหรือมีหลักฐานต่างๆ สามารถร้องทุกข์กล่าวโทษ เพื่อให้มีการตรวจสอบได้ทุกกรณี ซึ่งในส่วนกลางหรือท้องถิ่นใดเข้าข่ายพบความไม่ชอบมาพากล ก็ขอให้ประชาชนเป็นหูเป็นตา ซึ่งที่ผ่านมามีการส่งเรื่องมายังศูนย์รับเรื่องราวร้องทุกข์ ทำเนียบรัฐบาลและนำไปสู่การจับกุมอย่างต่อเนื่อง โดยนายกรัฐมนตรี ยืนยันเอาจริงเอาจังในเรื่องนี้และจะดำเนินการโดยไม่มีการละเว้น